Petisie oor ‘verkragtingspeletjie’ by regering ingedien‘n Skermskoot uit die videospeletjie “Rape Day”. (Skermskoot: ANA) ŉ Bewusmakingsgroep teen geweld teen vroue en kinders sal Maandag ŉ petisie aan die departement van kommunikasie oorhandig om te eis dat ŉ grafiese videospeletjie “wat seksuele aanranding verheerlik” verbied word. Die 1000 Women Trust sê Rape Day, die rekenaarspeletjie wat tydens ŉ Zombie-inval afspeel, word in April bekendgestel. Volgens berigte help die verkragting van vroue “dat die speletjie se storielyn vorder” en neem die speler die rol van ŉ reeksverkragter in. Die aanlyn videowinkel Steam het reeds vroeër vandeesmaand die speletjie verbied nog voor die amptelike bekendstelling nadat ouers, aktivismegroepe en talle ander rolspelers woedend daaroor gereageer het. Tina Thiart van 1000 Women Trust het Donderdag gesê daar is geen ruimte in Suid-Afrika of enige ander land ter wêreld vir rekenaarspeletjies wat verkragting, mensehandel of huishoudelike geweld as tema het nie. “Dit is verregaande en ons doen ŉ beroep op vroue in Suid-Afrika om stem dik te maak en ons organisasie se pogings te steun om die bekendstelling en verspreiding van soortgelyke speletjies in Suid-Afrika te voorkom,” het Thiart gesê. Sy sê 1000 Women sal vroue en mans aanmoedig om maatskappye te boikot wat speletjies verkoop wat vroue en hul liggame uitbuit. Thiart sê hoewel daar gemengde sienings is oor die voordele en nadele van rekenaarspeletjies, glo dié organisasie dat gewelddadige rekenaarspeletjies kinders oor die algemeen “baie sleg affekteer”. “Volgens navorsing deur Anderson en Bushman in 2001 toon kinders wat gewelddadige speletjies speel toenemend meer aggressiewe gedagtes en gedrag.” Thiart meen vroue moet ŉ sê hê in watter speletjies verkoop word, wat op die internet beskikbaar gestel word en hoe kinders aan geweld blootgestel word. “Verkragting is nie aanvaarbaar nie. Ons almal werk hard daaraan om ŉ nie-gewelddadige kultuur te skep, om sodoende geweld teen vroue en kinders stop te sit. Daarom moet hierdie speletjie nie in Suid-Afrika beskikbaar wees nie. Ons doen ŉ beroep op ma’s, dogters en mans om saam te staan om hierdie speletjie van ons rakke af te hou.” Thiart voeg by die groep eis dat wetgewing ingestel word om die verkoop en verspreiding van speletjies wat verkragting, mensehandel en huishoudelike geweld bevat te verbied. Die aanlynpetisie kan steeds hier onderteken word.